***Dôležité pojmy:***

**povodie** – *územie odvodňované jedným tokom, ohraničené myslenou čiarou (rozvodnicou)*

**rozvodie** – *geomorfologický útvar, ktorý tvorí prirodzené rozhranie medzi povodiami*

**bóra** – *silný nárazový padavý vietor prinášajúci ochladenie, vyskytuje sa na východnom pobreží Jadranského mora.*

**bríza** – *vietor vznikajúci najmä na pobreží morí a veľkých jazier v dôsledku rozdielnej tepelnej kapacity vody a pôdy.* Cez deň sa vplyvom slnečného žiarenia pôda zohrieva rýchlejšie ako voda, prehriaty vzduch stúpa nahor a na jeho miesto prúdi chladnejší vzduch z vodnej plochy (denná bríza). V noci sa vodná plocha ochladzuje pomalšie ako pôda, preto teplejší vzduch nad vodnou plochou stúpa nahor a na jeho miesto prúdi chladnejší vzduch z pevniny (nočná bríza). Denná bríza je silnejšia ako nočná.

**fjord** – *dolina vyhĺbená ľadovcom a neskôr zatopená morom. Vznikajú ako úzke dlhé zálivy ďaleko od pevniny, napr. pri pobreží Nórska.*

**Gibraltár** – Tárik ibn Zijád arabský vodca sa v roku 711 vylodil s 12 000 vojakmi na pobreží Španielska (Džibal al Tárik = Džibraltár = ***Táriková skala***) a zničil ríšu Vizigótov. Na južnom pobreží Španielska z výbežku pri vstupe do Stredozemného mora sa dvíha do výšky 425 m strmá vápencová skala Tarik. Kto ovláda toto miesto, má kontrolu nad pohybom lodí zo Stredozemného mora do Atlantického oceánu. Preto je dodnes o vplyv nad týmto územím značný záujem, hlavne zo strany Veľkej Británie a Španielska. Maurovia ovládali polostrov takmer nepretržite až do r. 1462, kedy ich odtiaľ vyhnali Španieli. Vo vojne o španielske dedičstvo bol Gibraltár roku 1704 obsadený Britmi a Holanďanmi. Od roku 1713 bol tzv. utrechtskou zmluvou prehlásený za britskú kolóniu. Roku 2006 bolo referendom schválenou ústavou zakotvené právo na plnú moc nad správou územia. Veľká Británia naďalej zabezpečuje vojenskú obranu a zahraničné veci. V podstate je Gibraltár takmer samostatný štát. Skala Tárik je známa kolóniou opíc makakov magotov, ktorá sa z piatich exemplárov privezených v roku 1923 rozrástla na 53 v roku 1985, 250 opíc 2010. *Gibraltársky prieliv spája Atlantický oceán a Stredozemné more.*

**Aktívne sopky v Európe** – *Etna, Stromboli, Vezuv* (Taliansko), *Hekla, Katla,* ***Eyjafjallajökull*** *Laki* (Island)

**Najčastejšie sa vyskytujúce oblasti zemetrasení v Európe** – Zemetrasenia tektonického pôvodu sa vyskytujú v miestach s poruchami zemskej kôry (nazývaných aj zlomy alebo dislokácie), kde dochádza k pohybu jednotlivých horninových blokov. Veľká väčšina takýchto zlomov je umiestnená na okrajoch tektonických platní, kde dochádza k ich interakcii s inými platňami. 15 – 20 % tektonických zemetrasení je v zóne, tiahnúcej sa od Azor cez Severnú Afriku*, Stredozemné more, Apeninský polostrov, Alpy, Dináre*, Turecko, Irán a Himaláje, teda podstate v zóne Alpsko-himalájskeho vrásnenia.

**Kontinentálny typ podnebia** – *sa vyznačuje veľkými rozdielmi teplôt vzduchu v priebehu dňa aj roka a nízkymi úhrnmi zrážok (Rusko).*

**Oceánsky typ podnebia** – *je podnebie oblastí ležiacich spravidla pri pobreží morí a oceánov. Charakterizuje ho malá amplitúda denného a ročného chodu teploty vzduchu, väčšia oblačnosť s dostatkom zrážok po celý rok (Veľká Británia).*